1Nyuma ya mantû mamu Paûrû auma Athene, aathi taûni yeetagwa Korintho. 2Eethîra Mûyaundi eetagwa Akuira noogo. Akuira aaciarîrîtwe Pontas. We na mwekûrû wake, Pirisiira, îgiitaani warîru nwarîo baarî bagûkinya. Baumîîte nthîgûrû ya Itaaria naara baarî mbere mûnene Kiraundia aruta watho auga Ayaundi bonthe baume taûni ya Rooma. Paûrû aathi kûbariûngîra. 3Baakarakaranga na bo bagîtumaga marema n'ûntû baarî atumi marema ta we. 4Na wakîra ntugû ya Sabatû, Paûrû eegagua arî sinagoogiini akîaranîria na Ayaundi na bara bataarî Ayaundi agîcûûgia kûboonia ûmma. 5Sairas na Timotheo bakûûya baumîîte Macendonia, Paûrû eeruta kûrû gûtûmîîria kiugo agîkûûyagîîra kîrî Ayaundi atî Yiesû n'we Mesia. 6Ayaundi baaregana n'we bamûrumanga. Paûrû ababuruncîra nguo ciake abeera, "Îîndî n'îgûrû rîenu, t'îgûrû rîakwa kaîrî. Kwanjîîria îîndî nthiîte gûtûmîîria bara batarî Ayaundi." 7Paûrû auma sinagoogiini înu aarî. Aathi mûciî warî waagu akubî wa muntû aarombaga Ngai eetagwa Taitias Njastas. 8Mûtongoria wa sinagoogi înu eetagwa Kirispas na antû bonthe ba mûciî wake beetîgia Mwathani. Na Akorintho bangî baingî kinya bo bakwîgua ntûmwa beetîgia, baabaatithua. 9Ûtugû bûmwe Mwathani aaria na Paûrû na njîra ya kîoneki. Amwîra, "Ûtikaamake. Îthi mbere na gûtûmîîria ûtagûtiga 10n'ûntû ndî amwe naawe. Gûtirî we agaakûrûthîra ûntû bûûthûûku n'ûntû antû baingî taûni îno n'antû baakwa." 11Kwoogu Paûrû aakara mwanka na nucu akîrutanaga antû kiugo kîa Ngai. 12Gario agûtuîka ngabana wa gîteere gîa Akaaya, Ayaundi barî amwe baabanga baagwata Paûrû, bamwira kîrî ngabana agiitîrwa îgamba. 13Beera ngabana, "Muntû ûyû arîeneeria antû akabeera barombe Ngai na njîra îtakûgwatanîra na watho." 14Warîra Paûrû akîenda kwaria, Gario eera Ayaundi babu, "Ûkaaya kwîgua, Ayaundi, muntû ûyû ka kûrî watho aunîîte kana ûthûûku arûthîîte, ndabûthikîîria. 15Îndî ûkeegua i mîgambo, mariîtwa, kana watho bwenu bûgûkararanîria, thiriani mantû mamu bûrî bwingwa. Niû ntienda kûgiita îgamba ta rîrî." 16Gario aabeengatia agu. 17Kîrîndî gîku kîagwata Sosithenes, mûtongoria wa sinagoogi, bamûturîra waagu ome Gario akîonaga îndî ataatindanîra na bo. 18Paûrû baakara îgiita rîraaya na eetîgîri ba Korintho, rîru abatiga aathi taûni yeetagwa Kenkiria eenjwa ntundu kûringana na wîthîre bwa Ayaundi n'ûntû kûrî wîrane aarî na bu na Ngai. Paûrû akuuma agu baatwa meeri na Pirisiira na Akuira baanjîîria rûgendo rwa kûthi nthîgûrû ya Sîîria. 19Bagûkinya taûni yeetagwa Ebeeso, Paûrû baathûkana na Pirisiira na Akuira. Paûrû aathi sinagoogiini kwaranîria na Ayaundi. 20Ayaundi babu beera Paûrû eenda akarakarange, îndî Paûrû ateenda. 21Akîthi aatiga abeera, "Weegua i kwenda kwa Ngai nkaaya kaîrî." Paûrû aathi aatwa meeri, auma Ebeeso. 22Agûkinya Kaisaria aathi gûkeethia eetîgîri. Auma agu aathi Antiokia. 23Agûkarakaranga Antiokia, auma agu aagendeera gûntû na gûntû nthîgûrû cia Garatia na Burugia agîîkagîra eetîgîri wîru. 24Mûyaundi ûmwe aaciarîrîtwe Aregicandiria aaya Ebeeso. Eetagwa Apooras na aarî muntû wa kanyua karî mûrîo, na naiyî Maandîko Maatheru bwega. 25Naarî ûmûrutane mantû ma Mwathani. Aatûmagîîria na akarutana mantû ma Yiesû na inya yake yonthe atakûbîtia. Îndî bûra aiyî bunka n'ûbaatithio bûra Njoana aatûmagîîria. 26Aatua gûtûmîîria sinagoogiini na ûcamba. Pirisiira na Akuira bakûmwîgua bamûthookia kwao. Bamûrutana mantû ma Ngai bwega nkûrûki. 27Apooras akwîra eetîgîri nakwenda kûthi Akaaya, bamwîkîra wîru. Baandîkîra eetîgîri ba noogo baarûa bakîbeeraga bagwate Apooras ûgeni. Apooras agûkinya, aateethia mûno bara beetîgîîtie n'ûntû bwa ûtugi bwa Mwathani. 28Aaturania mbaara mûno na Ayaundi. Abacinda mbere ya antû, oonania kûringana na Maandîko Maatheru, Yiesû n'we Mesia.
kik_Latn